
Glenn Ringtved

Dreamteam 8

Fotball, svette og tårer

Oversatt av Christina Revold
		
		
		
	
		
			Forfatteromtale:

			Glenn Ringtved er dansk og har skrevet mer enn 30 bøker for barn og unge. For Mot nye mål – den første boken i Dreamteam-serien – ble han i 2007 nominert til ORLA-prisen. 

		

	
		
			Om boken:

			P takker for seg på Dreamteam for å prøve lykken i Atletico Madrid. Men det er ikke så lett å stå på egne ben. Spesielt ikke når de blir sparket vekk under en. På treningsleiren spisser det seg til, for alle vil gjerne plukkes ut til den avsluttende kampen med Real Madrids ungdomslag. Spørsmålet er bare hvor langt de er villige til å gå ...

			Dette er den åttende boken i fotballserien Dreamteam. Serien passer for barn som går i 5.-7. klasse og liker eventyr, fart og spenning.

			Den våren hadde P nok å henge fingrene i. Bokstavelig talt. For det første hadde han jo treningsleiren hos Atletico Madrid som ventet. Det krevde at han holdt seg i form og trente hver dag. Hver morgen løp han en tur opp og ned fjellet. Det var vanvittig hardt, men det tok ikke lang tid før han skjønte at han var på rett vei. I løpet av den første måneden hadde han slått rekorden sin med nesten fem minutter.

			Ballfølelsen holdt han ved like på terrassen foran leiligheten, når han da ikke spilte på skolen eller med Dreamteam nede på stranden.

			Og så var det jo Señorita Lopez’ pupper. De fylte godt i landskapet … for ikke å si i Ps tanker. Han visste ikke helt om han skulle være sur eller takknemlig overfor foreldrene fordi de hadde funnet ut at han trengte privatundervisning. I begynnelsen var han sur – men det var før han hadde sett Señorita Lopez.

			«Det holder vel at jeg treffer Manolo hver dag,» hadde han sagt. «Han kan lære meg all den spansken jeg trenger.»

			«Ja ja, det holder vel for deg,» flirte faren. «Men det er ikke akkurat den slags spansk du skal lære.»

			«Jo da, den slags spansk er bra nok, » sa P ivrig. «Hvorfor skal jeg snakke som en gammal kjerring?»

			«For det første er ikke Señorita Lopez gammel. Og for det andre kommer det til å være nyttig for deg å kunne snakke ordentlig spansk når du kommer til Madrid. Det er jo ikke sikkert at de andre kan engelsk.»

			Dét kunne det være noe i. P måtte altså bite i det sure eplet og traske ned til språkskolen hver dag etter skolen. Heldigvis var ikke eplet så surt som han hadde regnet med. Snarere tvert imot. Señorita Lopez var alt annet enn gammel. Hun så nærmest … ny ut, tenkte P da han så henne første gang. Som om hun aldri hadde brukt tennene sine til noe annet enn å smile. Og fremfor alt, var hun stor … noen steder … på de riktige stedene … 

			Han skulle ha undervisning én time hver dag, noe som passet ham perfekt. Det eneste problemet med Señorita Lopez, var at hun nektet å si så mye som ett eneste ord på engelsk. Uansett hvor hardt P prøvde, så ignorerte hun ham fullstendig når han snakket engelsk. Til gjengjeld var hun i fyr og flamme når han forsøkte seg på spansk.

			Noen ganger var P helt omtåket når han dro fra språkskolen. Aldri hadde han blitt kysset og klemt og rusket så mye i håret. For ikke å snakke om kløpet i kinnene. 

			«Sí, sí, ¡muy bien, guapo!» ropte hun og klemte ham inntil seg. Han lurte på om han for sikkerhets skyld skulle legge en lapp til foreldrene i sekken sin, med beskjeden:

			«Hvis jeg skulle forsvinne en dag, så begynn å lete mellom Señorita Lopez’ pupper.»

			Det var intenst, men voldsomt effektivt. Etter tre uker var det som om det plutselig gikk et lys opp for ham. Han skjønte hva folk sa, og han kunne til og med svare. Og dét på tross av at det – bortsett fra Señorita Lopez – ikke fantes annet enn to ting i hodet på ham: Atletico og Madrid.

			Det var bare ikke til å tro at han, Andreas P fra lille Danmark, skulle på prøvetrening i selveste Atletico Madrid. Det var ikke bare en stor klubb, det var en kjempeklubb. Selv om de fleste hjemme i Danmark alltid bare snakket om Real Madrid og Barcelona, visste P godt at det var noe helt annet i Spania. Atletico var den tredje mest populære klubben i landet. Kampene mellom Real og Atletico var gigantiske. De ble bare overgått av kampene mellom Real og Barcelona. 

			Han gledet seg selvfølgelig voldsomt, men samtidig var det umulig å ikke være litt nervøs. De andre spillerne var garantert supergode. Og så var det språket, da, selv om han ble stadig bedre. Og ikke kjente han noen heller. Det hadde nå vært ålreit å ha med seg i hvert fall én fra Dreamteam. 

			Men det var ikke mye støtte å hente da han møtte Dreamteam på stranden. 

			«Nå må du slappe av. Ta det som en opplevelse,» sa lagets keeper og kaptein, Nick Carter. «Husk at du alltids kan få en ny kontrakt med Dreamteam  hvis Atletico Madrid gir deg sparken.»

			«Takk skal du ha. Hva tilbyr dere?» sa P for å fleipe.

			«En pose nøtter,» sa Pablo tørt og skjøt ballen høyt opp i luften.

			P sendte ham et blikk fra siden. Det var som om de andre ikke helt hadde tilgitt ham at det var han som hadde fått tilbudet om trenings­oppholdet. Særlig gjaldt det Pablo og Manolo. I flere uker hadde Manolo fablet om at han ville ha fått plassen, hvis Pablo bare ikke hadde overfalt ham på cupen i Madrid. Pablo var på sin side like overbevist om at plassen egentlig tilhørte ham. Det var helt sykt å høre på.

			«Dere skal få gratisbilletter når jeg skal spille mot Real Madrid,» sa P og løp inn på banen etter ballen.

			«Det trengs ikke,» sa Manolo og spurtet etter P. «For før det skjer, er jeg lagkaptein på Real.»

			Han prøvde å skubbe P hardt i skulderen for å få tak i ballen først. Men P var forberedt og stoppet på riktig tidspunkt sånn at Manolo fløy forbi ham og rullet rundt i grusen.

			P flirte og fortsatte å løpe etter ballen. Han hoppet over beina til Manolo, men nå var den lille spanjolen våken. Han strakte ut foten, og med tuppen av tåspissen fikk han tak rundt Ps ankel. P ga fra seg et skrik da han skjøt forover og landet tungt på magen. Han visste hva som ventet ham og prøvde å komme seg vekk i en fart, men Manolo var for kjapp. Han hadde fått tak rundt Ps lår, og holdt ham nede av alle krefter.

			Da brølte Nick:

			«Mølje!» 

			P lukket øynene, trykket magen flat mot bakken og prøvde å beskytte bakhodet med hendene. Han gjettet på at det var Marc som kom først. Det var ikke så ille å bare ha ham og Manolo på ryggen. Da Jonathan, Pablo og Nick kom og kastet seg oppå dem igjen, ble det straks verre. Det var som om all luft ble slått ut av ham. Han hadde nesa og munnen full av støv.

			Folk på stranden og promenaden stoppet opp og så forskrekket på de seks skrikende guttene. Så ristet de på hodet, og P gjorde sitt beste for ikke å bli kvalt av latter og støv.

